《题秀水陆烈妇传后》
清代·方成圭

女阳亭边杵声歇，冤禽南飞夜啼血。生平弱质那禁愁，肝胆早为禀砧裂。

天路狞飙苦常搅，琼树一枝又吹折。袅袅游丝空所依，泪流到水水呜咽。

晨犹上堂拜公姥，面无蹙容心永诀。精刚绕指须眉羞，高义而今见不栉。

道光辛卯十一月，十有八日天欲雪。竹泣松号人语绝，阴风惨澹砭肌骨。

素帷开处一缕香，乃自梅花阁中出。

作者简介：（1785—1850）清浙江瑞安人，字国宪，号雪斋。嘉庆二十三年举人，官海宁州学正，升宁波府教授。精研小学，尤勤于校雠，官俸所入，购藏书数万卷。有《集韵考正》、《字鉴校注》、《韩集笺正》、《宝研斋诗钞》等。